b"\n_START_ARTICLE_\nHMS Zest\n_START_SECTION_\nPalvelus\n_START_PARAGRAPH_\nHMS Zest siirtyi hein\xc3\xa4kuun 1944 lopulla koeajojen ja varustamisen p\xc3\xa4\xc3\xa4tytty\xc3\xa4 Scapa Flowhun, jossa se oli elokuun Kotilaivastossa koulutettavana. Koulutuksen p\xc3\xa4\xc3\xa4tytty\xc3\xa4 alus liittyi laivueeseensa aloittaen laivastoyksik\xc3\xb6iden suojaamisen. Alus torjui 31. joulukuuta sukellusveneit\xc3\xa4 luoteisen reitin alueelta HMS Orwellin ja HMS Zephyrin kanssa._NEWLINE_Alus suojasi 11. tammikuuta 1945 HMS Opportunen, HMS Cavendishin ja HMS Zodiacin kanssa risteilij\xc3\xa4 HMS Didoa ja saattuetukialuksia HMS Premieri\xc3\xa4 sek\xc3\xa4 HMS Trumpeteria. Osaston teht\xc3\xa4v\xc3\xa4n\xc3\xa4 oli suojata miinanlaskua ja merenkulun h\xc3\xa4irint\xc3\xa4operaatiota Norjan rannikolla (operaatiot Spellbinder ja Gratis). Alus palasi 13. tammikuuta osaston mukana Scapa Flowhun._NEWLINE_Alus suojasi 3. helmikuuta HMS Onslaughtin, HMS Opportunen, HMS Serapiksen, HMS Zambesin, HMS Zealousin, HMS Zebran ja Kanadan laivaston HMCS Siouxin kanssa risteilij\xc3\xa4 HMS Bellonaa ja saattuetukialuksia HMS Campaniaa sek\xc3\xa4 HMS Nairanaa. Osaston teht\xc3\xa4v\xc3\xa4n\xc3\xa4 oli suojata Ven\xc3\xa4j\xc3\xa4lle matkannutta saattuetta JW64. Alus erkani 14. helmikuuta saattueesta HMS Zambesin, HMS Zealousin ja HMCS Siouxin kanssa evakuoimaan Soroyalta 500 siviili\xc3\xa4 saaren jouduttua Saksan hy\xc3\xb6kk\xc3\xa4yksen kohteeksi. Alukset laskivat evakuoidut maihin Murmanskissa._NEWLINE_Se liittyi 17. helmikuuta palaavaan saattueeseen RA64 samojen alusten mukana. Aluksen l\xc3\xa4hist\xc3\xb6ll\xc3\xa4 olleeseen korvetti HMS Bluebelliin osui sukellusveneen U-711 laukaisema akustinen torpedo, mik\xc3\xa4 upotti kohteensa nopeasti. HMS Zest ja HMS Opportune etsiv\xc3\xa4t merest\xc3\xa4 eloonj\xc3\xa4\xc3\xa4neit\xc3\xa4, mutta kolmesta l\xc3\xb6ydetyst\xc3\xa4 miehist\xc3\xb6nj\xc3\xa4senest\xc3\xa4 ainoastaan yksi toipui muiden menehtyess\xc3\xa4. Alus erkani 27. helmikuuta saattueesta palaten Kotilaivastoon._NEWLINE_Alus suojasi 20. maaliskuuta HMS Onslowin, HMS Serapiksen, HMCS Haidan ja HMCS Siouxin kanssa risteilij\xc3\xa4 HMS Bellonaa ja saattuetukialuksia HMS Premieri\xc3\xa4, HMS Searcheri\xc3\xa4 sek\xc3\xa4 HMS Queeni\xc3\xa4. Osaston teht\xc3\xa4v\xc3\xa4n\xc3\xa4 oli laskea miinoja ja h\xc3\xa4irit\xc3\xa4 Norjan rannikkoliikennett\xc3\xa4 operaatio Cupolassa._NEWLINE_Alus suojasi 18. huhtikuuta HMS Offan, HMS Zealousin, HMS Zephyrin, HMS Zodiacin, Kanadan laivaston h\xc3\xa4vitt\xc3\xa4jien HMCS Haidan, HMCS Huronin ja HMCS Iroquoisin ja Norjan laivaston h\xc3\xa4vitt\xc3\xa4j\xc3\xa4n KNM Stordin kanssa risteilij\xc3\xa4 HMS Bellonaa sek\xc3\xa4 saattuetukialuksia HMS Premieri\xc3\xa4' ja HMS Vindexi\xc3\xa4. Osaston teht\xc3\xa4v\xc3\xa4n\xc3\xa4 oli suojata Ven\xc3\xa4j\xc3\xa4lle matkannutta saattuetta JW66 Kuolan niemimaalle. Alus erkani 25. huhtikuuta osallistuttuaan h\xc3\xa4vitt\xc3\xa4j\xc3\xa4suojauksen mukana sukellusveneiden etsint\xc3\xa4\xc3\xa4n Kuolan niemimaan rannikolta._NEWLINE_Alus liittyi 29. huhtikuuta samojen alusten kanssa palaavaan saattueeseen RA66. Se erkani 5. toukokuuta HMS Zealousin ja HMS Zodiacin kanssa saattueesta liitty\xc3\xa4kseen Kotilaivastoon. Seuraavana p\xc3\xa4iv\xc3\xa4n\xc3\xa4 nimetyt alukset sek\xc3\xa4 HMS Zephyr suojasivat risteilij\xc3\xb6it\xc3\xa4 HMS Birmingham ja HMS Dido matkalla K\xc3\xb6\xc3\xb6penhaminaan, jossa ne vastaanottivat Saksan laivaston risteilij\xc3\xb6iden N\xc3\xbcrnbergin ja Hipperin antautumisen. Alus vapautettiin 13. toukokuuta teht\xc3\xa4vist\xc3\xa4\xc3\xa4n K\xc3\xb6\xc3\xb6penhaminassa ja se aloitti paluumatkan HMS Birminghamin ja HMS Zephyrin kanssa._NEWLINE_Kes\xc3\xa4kuusta alkaen alus osallistui laivueen mukana alueiden uudelleen miehitykseen sek\xc3\xa4 erilaisiin laivasto-operaatioihin. Se osallistui Euroopan sotatoimien p\xc3\xa4\xc3\xa4ttymisjuhlallisuuksiin Woolwichissa HMS Myngsin ja HMS Zealousin kanssa._NEWLINE_Japanin antauduttua HMS Zest palveli Kotilaivaston 4. H\xc3\xa4vitt\xc3\xa4j\xc3\xa4laivueessa vuoteen 1947 lukuun ottamatta modernisointia Leithiss\xc3\xa4 1945. Alus poistettiin hein\xc3\xa4kuussa 1947 palveluksesta ja se siirrettiin Sheernessin reserviin, mist\xc3\xa4 se palasi palvelukseen jo seuraavana vuonna. Alus sijoitettiin torpedokoulutuksen koululaivaksi Portlandiin, kunnes se siirrettiin syyskuussa 1952 Noren paikallislaivueeseen. Alus palveli laivueessa, kunnes se poistettiin palveluksesta helmikuussa 1954 ja alus sijoitettiin Chathamin reserviin.\n_START_SECTION_\nTyypin 15 -fregatti\n_START_PARAGRAPH_\nHMS Zest valittiin maaliskuussa 1956 muutettavaksi tyypin 15 sukellusveneidentorjuntafregatiksi. Muutostoiden valmistuttua Chathamin telakalla 1958 alus aloitti palveluksensa Londonderryss\xc3\xa4 3. Koulutuslaivueessa uudella viirinumerolla F102. Laivueen lakkauttamisen yhteydess\xc3\xa4 alus siirrettiin 4. Fregattilaivueeseen, kunnes se m\xc3\xa4\xc3\xa4r\xc3\xa4ttiin huollettavaksi Maltalle 1961._NEWLINE_Aluksen palattua telakalta se liittyi  Kauko-Id\xc3\xa4n laivaston 24. Saattajalaivueeseen, jossa se palveli palveluksesta poistamiseensa saakka 1968. Se oli Plymouthin reserviss\xc3\xa4, kunnes se sijoitettiin poistolistalle 1969. Alus myytiin BISCOlle, joka siirsi aluksen romuttamisen Arnott Youngille Dalmuiriin. Hinaaja Bustlerin hinatessa alusta romutettavaksi se karkasi touvista. Touvin uudelleen kiinnityksen j\xc3\xa4lkeen alus saapui romuttamolle 18. hein\xc3\xa4kuuta 1970."